אתם כבר מכירים את זה. בעידן הפייסבוק והרשתות החברתיות כל בן אדם הופך מומחה וכל שמועה הופכת לעובדה: זה מסוכן ומזה צריך להיזהר. לצערי, זה מה שקורה גם עכשיו עם המחאה סביב הקמת האסדה לטיפול בגז הטבעי שיופק מאגר ‘לוויתן’.

בעקבות המחאה הציבורית הרחבה שהתעוררה נגד הקמת האסדה והמידע המוטעה הרב שמופץ בנושא, הנה כמה נקודות ועובדות שכדאי להכיר:

1. אסדת לוויתן תוקם במרחק של כעשרה קילומטרים מחופי ישראל, בשטח ימי הנמצא מול אזור חוף דור. מדוע הוחלט להקים את האסדה שם? משום שזה השטח שמדינת ישראל ורשויות התכנון של המדינה הקצו להקמת האסדה.

2. לתוכנית המתאר על פיה מפתחים את פרויקט לוויתן קוראים תמ”א 37 ח’. האזור בו המדינה החליטה כי ניתן להקים בו את האסדה, לא נבחר באופן אקראי. הוא נבחר לאחר אינסוף בחינות, תסקירים סביבתיים וכל בחינה של רשות תכנונית שאתם יכולים לעלות על הדעת.

התהליך שהחל בראשית העשור נמשך שנים רבות וכלל עשרות מפגשים בוועדות התכנון המחוזיות, בוועדת תכנון הארצית, שימועים ציבוריים ושימועי התנגדויות. אתם תהיו המומים לראות את עשרות אלפי שעות העבודה שרשויות המדינה השקיעו בישיבות והדיונים השונים, עד שהוחלט מהו המיקום האידאלי לאסדה.

3. נקודה חשובה נוספת היא שעל פי תוכנית המתאר, ניתן בכלל לטפל בגז בתחנה יבשתית ולא באמצעות פלטפורמה ימית. פתרון זה מקובל בעולם – למשל בהולנד, שם קיימים מתקני טיפול בגז גדולים (יותר מאלה שיהיו בלוויתן), והם נמצאים במרחק קילומטרים ספורים מאזורים מיושבים.

בישראל קמה בעבר התנגדות להקמת מתקנים כאלה ביבשה, ובמקרה של האסדה הימית של לוויתן מדובר כאמור במרחק של עשרה קילומטרים מהחוף.

4. אנשי המחאה חוששים מפליטת בנזן, שיזהם את האוויר. אכן מדובר בחומר מסוכן, אך מה שקובע כאן הוא משך החשיפה אליו והריכוז שלו. גם הדלק או הסולר במיכל הרכב שלכם מכילים בנזן. כמה? בשיעור של אחוז אחד. בקונדנסט (גז טבעי מעובה) שבמאגר לוויתן יש ריכוז נמוך משמעותית מהריכוז שיש ברכב שלכם. עוד על הקונדסנט בהמשך.

5. אסדת לוויתן צפויה לפלוט בשיא ההפקה כ- 200 ק”ג בנזן בשנה, פחות מקילוגרם אחד של בנזן ביום. לשם ההשוואה, במועצה האזורית חוף הכרמל (שבתחומה נמצא חוף דור) נפלטים בכל שנה 6,400 ק”ג של בנזן, פי 32 ממה שצפוי באסדת לוויתן הנמצאת 10 ק”מ משם.

רק משריפה של פסולת חקלאית באזור חוף הכרמל נפלטים בכל שנה 900 ק”ג בנזן – יותר מפי 4 מפליטות הבנזן המקסימליות שצפויות מאסדת לוויתן. פי 4 יותר, בניגוד לפליטות מהאסדה, פליטות אלו נמצאות בסמוך לבתי התושבים.

6. והכי חשוב – פליטות הבנזן מהאסדה בכלל לא יגיעו לחוף, אפילו לא קרוב אליו.

7. לגבי הקודנסנט – זהו בעצם סוג של נפט, רק שהוא קל יותר ונקי יותר לעומת הנפט הגולמי הכבד שמיובא לישראל. זה אומר שהוא בעצם מאוד קרוב בתכונותיו לסולר, רק שבמקרה הזה מדובר בקונדנסט המכיל פחות בנזן ממה שיש אצלנו במכוניות. זה גם אומר שקל יותר לזקק אותו ולכן נדרשת פחות אנרגיה בתהליך הזיקוק.

8. לצערי כמויות הקונדנסט במאגר לוויתן הן נמוכות. המאגר נחשב “עני” בתכולת הקונדנסט שלו, כך שהוא יהווה רק אחוז וחצי מסך הנפט הגולמי בו משתמשים בישראל. למה לצערי? כי מדובר במוצר טוב בהרבה מנפט גולמי מיובא, והדרך בה הוא יופק ויועבר לחוף היא הרבה יותר בטוחה משינועו באמצעות מכליות נפט.

וגם לצערי בגלל שהוא שלנו. סוף סוף יש לנו נפט (קצת, לא הרבה), אז יש כאלו שקוראים לייצא אותו ולהביא במקומו נפט אחר? עולם הפוך…

9. לגבי הטענה שאת רוב מאגרי הגז בעולם מפתחים באמצעות אסדות צפות מעל הבאר – זה פשוט לא נכון. מדוע? אכן יש היום בעולם יותר ויותר מתקנים צפים (FPSO), אך רובם המכריע משמש להפקת נפט ולא להפקת גז.

על פי נתוני המגזין המקצועי Offshore Magazine, בעולם קיימים כיום 178 מתקני FPSO אך רק ארבעה מהם נבנו להפקת גז. בכל השאר אין בכלל גז או שיש גז נלווה (Associated Gas).

10. בשנת 2017 הכריזו בעולם על שבעה פרויקטים חדשים של FPSO, מתוכם שישה הם פרויקטים של מאגרי נפט ורק אחד מהם הוא של מאגר גז. נחשו היכן? בישראל, במאגרי כריש ותנין. למה מפתחים את כריש-תנין באמצעות מתקנים צפים? כי הגז שבו מכיל הרבה יותר נוזלים ביחס לגז שמופק ממאגר לוויתן, ועל כן זהו פיתוח אופטימלי בעבור מאגרים אלו. בדיוק כפי שתוכנית הפיתוח הנוכחית של מאגר לוויתן היא האופטימלית ביחס למאגר זה.

לסיום, אציין כי כל גורמי איכות הסביבה הפועלים במשרדי הממשלה השונים בוחנים היטב את פיתוח הפרויקט, וכל צעד נעשה לאחר קבלת אישורים וביקורת צמודה. כל גורמי התכנון אישרו את התמ”א ואת תוכנית הפרויקט אחרי שנבחנו אלפי התנגדויות של התושבים, ואפילו בגץ קבע בעת שדחה את עתירת המתנגדים כי “ההיבטים הבטיחותיים והסביבתיים הרלוונטיים נבחנו היטב”.

בנימה אישית יותר, כאשר אנשים פועלים מתוך פחד ומדברים על “אסון לאומי” או טוענים ש”ירעילו את מדינת ישראל”, יש לכך השלכות קשות על אנשים נוספים.

המחאה הסביבתית כביכול הפכה למסע הפחדה ציני ומנותק מהאמת, והשמועות האלו גורמות לאנשים לחוות מציאות שהפוכה לחלוטין מן העובדות. האמת היא שהגז שיופק משדה לוויתן לא יגרום ליותר זיהום, אלא יביא דווקא להפחתת השימוש בפחם ולאוויר הרבה יותר נקי לכולנו.

אמיר פוסטר הוא ראש אגף אסטרטגיה ומחקר באיגוד תעשיות חיפושי הנפט והגז בישראל